Langtermynskade weens drankverbod ‘enorm’(Argieffoto: Unsplash) Die multinasionale drankmaatskappy Distell sê byna 118 000 werksgeleenthede is reeds deur die voortgesette verbod op die verkoop van alkohol uitgewis en bankrotskap staar byna 800 klein en mediumgrootte ondernemings in die gesig. Die regering het ŉ verbod op die verkoop van alkohol ingestel weens wat hy noem ŉ poging om die verspreiding van Covid-19 te bekamp. Distell het Maandag gesê syfers wys die belastingverlies weens die eerste ses weke lange verbod op drankverkope staan op R15,4 miljard. Indien die verbod nóg nege weke geld, gaan ŉ bykomende R13 miljard vir die fiskus verlore wees. Die hoof van die Suid-Afrikaanse Inkomstediens, Edward Kieswetter, het Vrydag aan Bloomberg gesê die land het sedert die afsonderingstydperk op 27 Maart in werking gestel is, reeds R82 miljard in belastinginkomste verloor. Die aanvanklike afsonderingstyd het tot die opskort van alle maatskaplike en ekonomiese bedrywighede, noodsaaklike dienste uitgesluit, gelei. ŉ Verbod op die verkoop van tabakprodukte en alkohol is ook in hierdie tyd ingestel. Die verbod op die verkoop van drank is kortliks opgehef, maar toe weer oornag ingestel nadat die regering aangevoer het dit is nodig om te keer dat die gesondheidsorgstelsel oorweldig word. Richard Rushton, Distell se uitvoerende hoof, bevraagteken nou of ŉ verbod op alkoholverkope regverdig kan word terwyl die skade wat dit berokken die voordele daarvan oorskadu en daar slimmer maniere is om dieselfde doelwit te bereik. “Die langtermynskade gaan enorm wees. Wynplase, restaurante, glashouervervaardigers en taverne-eienaars bloei en talle gaan nie oorleef nie.” (Foto: Distell) Rushton sê daar is ŉ strukturele afname in uitsetkapasiteit in ŉ bedryf wat nagenoeg ŉ miljoen mense onderhou en verlede jaar verantwoordelik was vir 3% van Suid-Afrika se BBP. Volgens Distell steun die drankbedryf nagenoeg 35 000 klein en mediumgrootte ondernemings in townships, asook meer as 180 000 ongelisensieerde drankwinkels. Elke taverne-eienaar onderhou gemiddeld sewe mense. By gelisensieerde taverne-eienaars word nagenoeg 192 000 mense se inkomste geraak en 76 000 werksgeleenthede het reeds verlore gegaan. Distell sê ironies genoeg straf die verbod gelisensieerde, wetsgehoorsame kroeg-eienaars, terwyl die onwettige mark floreer. Dit maak ŉ dekade lange veldtog om die sektor te formaliseer ongedaan. “Ons verstaan die regering se plig om te verseker daar is genoeg hospitaalbeddens om te voldoen aan die verwagte behoefte tydens die kruin van die pandemie. Die ekonomiese gevolge van ŉ verbod gaan egter later waarskynlik veel meer ontberings in terme van honger en lyding veroorsaak as wat dit nou moontlik kan verhoed,” het Rushton gesê. “Daar is alternatiewe vir ŉ volkome verbod wat ons met die regering wil bespreek. Dit hoef nie die een of die ander te wees nie.”